CELEX: 32021R1904
Language: bg
Date: 2021-10-29 00:00:00
Title: Регламент за изпълнение (ЕС) 2021/1904 на Комисията от 29 октомври 2021 година за приемане на оформлението на общо лого за продажбата на дребно на ветеринарни лекарствени продукти от разстояние (текст от значение за ЕИП)

3.11.2021   
               
               
                  BG
               
               
                  Официален вестник на Европейския съюз
               
               
                  L 387/133
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1904 НА КОМИСИЯТА
         от 29 октомври 2021 година
         за приемане на оформлението на общо лого за продажбата на дребно на ветеринарни лекарствени продукти от разстояние
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/6 на Европейския парламент и на Съвета от 11 декември 2018 г. относно ветеринарните лекарствени продукти и за отмяна на Директива 2001/82/ЕО (1), и по-специално член 104, параграф 7 от него,
         като има предвид, че:
         
                     (1)
                  
                  
                     Лицата, на които е разрешено да продават ветеринарни лекарствени продукти в съответствие с член 103 от Регламент (ЕС) 2019/6, могат да предлагат такива продукти за продажба от разстояние при определени условия. Трябва да се приеме общо лого, което да съдържа хипервръзка към съставения от компетентния орган на съответната държава членка списък на търговците на дребно, на които е разрешено да предлагат за продажба от разстояние ветеринарни лекарствени продукти, с помощта на който гражданите да могат да установяват дали уебсайтове, предлагащи такива продукти за продажба от разстояние, имат законното право да упражняват тази дейност.
                  
               
                     (2)
                  
                  
                     Общото лого за продажба на ветеринарни лекарствени продукти от разстояние трябва да включва както графично изображение, така и хипервръзка към списъка, поместен на уебсайта на компетентния орган на съответната държава членка, в който са изредени търговците на дребно, на които е разрешено да предлагат за продажба от разстояние ветеринарни лекарствени продукти.
                  
               
                     (3)
                  
                  
                     В съответствие със становищата на по-голямата част от държавите членки, изразени на заседанието на Постоянния комитет по ветеринарните лекарствени продукти от 2 декември 2019 г., както и по време на целевите консултации със заинтересованите страни по електронна поща на 26 ноември 2019 г., общото лого следва да бъде изготвено по модела на еквивалентното лого за лекарствени продукти за хуманна употреба (2). Това лого е доказало на практика своята ефективност, давайки възможност на гражданите да проверяват дали даден търговец на дребно има законното право да продава лекарствени продукти онлайн. За да се разграничи графичният проект от съществуващото лого за лекарствени продукти за хуманна употреба, следва да се използва различен цвят и да се добавят буквите „vet“ (от „ветеринарен“).
                  
               
                     (4)
                  
                  
                     Съгласно член 153, параграф 1 от Регламент (ЕС) 2019/6 настоящият регламент следва да се прилага от 28 януари 2022 г.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Постоянния комитет по ветеринарните лекарствени продукти,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Оформлението на общото лого, посочено в член 104, параграф 6 от Регламент (ЕС) 2019/6, следва образеца, посочен в приложението.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 28 януари 2022 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 29 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 4, 7.1.2019 г., стр. 43.
         
            (2)  Регламент за изпълнение (ЕС) № 699/2014 на Комисията от 24 юни 2014 г. относно оформлението на общо лого, чрез което да се идентифицират лицата, предлагащи на гражданите лекарствени продукти за продажба от разстояние, и относно техническите, електронните и криптографските изисквания за проверката на неговата автентичност (ОВ L 184, 25.6.2014 г., стр. 5).
      
      
         
            ПРИЛОЖЕНИЕ
            
                        (1)
                     
                     
                        Образецът на общото лого, посочено в член 1, е следният:
                        
                  
                        (2)
                     
                     
                        Референтните цветове са:
                        PANTONE 647 CMYK 88/50/12/0 RGB 63/107/162; PANTONE 2925 CMYK 78/28/0/0 RGB 78/138/224; PANTONE 2905 CMYK 45/10/0/0 RGB 159/195/239; PANTONE 421 CMYK 13/11/8/26 RGB 204/204/204.
                     
                  
                        (3)
                     
                     
                        В белия правоъгълник, разположен в средата (отляво) на общото лого, се поставя националният флаг на държавата членка, в която е установен търговецът на дребно, който продава от разстояние ветеринарни лекарствени продукти на гражданите чрез услуги на информационното общество.
                     
                  
                        (4)
                     
                     
                        Езикът на текста в общото лого се определя от държавата членка, в която е установен търговецът на дребно, който продава от разстояние ветеринарни лекарствени продукти на гражданите чрез услуги на информационното общество.
                     
                  
                        (5)
                     
                     
                        Общото лого е с минимална широчина 90 пиксела.
                     
                  
                        (6)
                     
                     
                        Общото лого е статично.
                     
                  
                        (7)
                     
                     
                        Ако логото се използва върху цветен фон, на който то се откроява трудно, около него може да се постави ограничителна външна линия с цел да се увеличи контрастът спрямо цвета на фона.
                        
                  
                        (8)
                     
                     
                        Хипервръзката, посочена в член 104, параграф 5, буква в) от Регламент (ЕС) 2019/6, между уебсайта на търговеца на дребно, на който е разрешено да продава на гражданите ветеринарни лекарствени продукти от разстояние чрез услуги на информационното общество, и уебсайта, на който е поместен националният списък, посочен в член 104, параграф 8, буква в) от регламента, е фиксирана и реципрочна.